Illum il-Kummissjoni Ewropea adottat qafas tal-Bonds Ekoloġiċi evalwat b'mod indipendenti, u b'hekk għamlet pass ieħor lejn il-ħruġ ta' ammont li jilħaq il-€250 biljun ta' bonds ekoloġiċi, jew it-30 % tal-ħarġiet kollha tan-NextGenerationEU. Il-qafas jagħti l-fiduċja lill-investituri f'dawn il-bonds li l-fondi mobilizzati se jiġu allokati għal proġetti ekoloġiċi u li l-Kummissjoni se tirrapporta dwar l-impatt ambjentali tagħhom. Issa li ġie adottat il-qafas, il-Kummissjoni dalwaqt se tipproċedi bl-ewwel ħruġ ta' bonds ekoloġiċi fix-xahar ta' Ottubru, skont x'ikunu l-kundizzjonijiet tas-suq. Il-Kummissarju tal-UE Johannes Hahn inkarigat mill-Baġit u l-Amministrazzjoni qal: “L-intenzjoni tal-UE li toħroġ sa €250 biljun f'bonds ekoloġiċi bejn issa u tmiem l-2026 se tagħmilna l-akbar emittent ta' bonds ekoloġiċi fid-dinja. Dan juri wkoll l-impenn tagħna għas-sostenibbiltà u jqiegħed il-finanzjament sostenibbli fuq quddiem nett tal-isforz tal-UE għall-irkupru”. Kif tħabbar aktar kmieni din is-sena, il-Kummissjoni rrevediet ukoll il-pjan tagħha għall-finanzjament tal-irkupru fl-2021 u kkonfermat l-intenzjoni tagħha li din is-sena toħroġ total ta' madwar €80 biljun ta' bonds fit-tul, li għandhom jiżdiedu b'għaxriet ta' biljuni ta' euro f'Titoli ta' Dejn tal-UE fuq żmien qasir. Il-Kummissjoni se tkun qed toffri t-Titoli ta' Dejn tal-UE permezz ta' rkanti biss u l-programm tal-irkanti tagħha mistenni jibda fil-15 ta' Settembru. Il-Kummissjoni biħsiebha torganizza żewġ irkanti ta' Titoli ta' Dejn tal-UE fix-xahar - fl-ewwel u fit-tielet nhar ta' Erbgħa tax-xahar. Il-programm tal-irkant se jintuża għall-bonds kif ukoll għas-sindakazzjonijiet. Skont il-kalendarju tal-ħruġ li tnieda llum, il-Kummissjoni se tagħmel irkant wieħed u sindakazzjoni waħda tal-bonds tagħha kull xahar. Il-Kummissarju Johannes Hahn żied jgħid: “Il-konferma tal-pjan ta' finanzjament oriġinali tagħna għall-2021 hija sinjal tal-ħidma eċċellenti ta' ppjanar u ta' tħejjija li saret s'issa. It-tnedija tal-pjattaforma tal-irkant tagħna hija aħbar tajba oħra li se tkompli żżid tagħmel is-self tal-UE wieħed attraenti u se jkollha impatt dejjiemi fuq is-swieq kapitali tal-UE.” Il-qafas tal-Bonds Ekoloġiċi ta' NextGenerationEU — eżerċizzju ta' livell avvanzat Il-qafas tal-bonds ekoloġiċi tan-NextGenerationEU tal-lum ġie abbozzat f'konformità mal-prinċipji tal-bonds ekoloġiċi tal-Assoċjazzjoni Internazzjonali tas-Suq Kapitali (International Capital Market Association, ICMA), li hija l-istandard tas-suq għall-bonds ekoloġiċi. F'konformità mal-prattika standard, il-qafas ġie rieżaminat permezz ta' opinjoni ta' parti indipendenti, Vigeo Eiris, li jagħmel parti minn ESG Solutions ta' Moody's, li jqis li l-qafas huwa allinjat mal-Prinċipji tal-Bonds Ekoloġiċi tal-ICMA, huwa koerenti mal-istrateġija Ambjentali, Soċjali u ta' Governanza (ASG) usa' tal-UE u se jipprovdi kontribut robust għas-sostenibbiltà. Sa fejn possibbli dan il-qafas ġie allinjat mal-istandard Ewropew tal-bonds ekoloġiċi. Il-proposta standard tal-Bonds Ekoloġiċi tal-UE ġiet ippreżentata mill-Kummissjoni f'Lulju 2021 bi proċess sussegwenti ta' kodeċiżjoni fil-Parlament Ewropew u fil-Kunsill, li se jkun segwit minn perjodu ta' implimentazzjoni qabel ma tidħol fis-seħħ. Dan l-allinjament huwa rifless, pereżempju, fil-fatt li parti mill-investimenti eliġibbli fl-ambitu tal-Faċilità għall-Irkupru u r-Reżiljenza (FRR) — l-istrument ewlieni li jmexxi l-irkupru tal-Ewropa — integraw il-kriterji tekniċi ta' skrinjar tat-tassonomija tal-UE. Niżguraw li l-bonds ekoloġiċi jintużaw għal objettivi ekoloġiċi Il-qafas tal-lum juri lill-komunità tal-investituri kif il-fondi miġbura mill-ħruġ ta' bonds ekoloġiċi tan-NextGenerationEU se jintużaw għal objettivi ekoloġiċi. B'mod aktar konkret, ir-rikavat tal-bonds ekoloġiċi tal-ġenerazzjoni li jmiss se jiffinanzja s-sehem tan-nefqa rilevanti għall-klima fl-FRR. Kull Stat Membru għandu jiddedika mill-inqas 37 % tal-Pjan ta' Rkupru u Reżiljenza nazzjonali tiegħu – il-pjan direzzjonali dwar l-infiq tal-fondi mill-Faċilità għall-Irkupru u r-Reżiljenza – għal investimenti u riformi rilevanti għall-klima, u ħafna Stati Membri qed jippjanaw li jagħmlu aktar milli meħtieġ. Skont ir-regoli tal-FRR, l-Istati Membri se jirrapportaw dwar l-infiq ekoloġiku li jagħmlu lill-Kummissjoni. Il-Kummissjoni se tuża dik l-informazzjoni biex turi lill-investituri kif ir-rikavat mill-bonds ekoloġiċi jkunu ntużaw biex jiffinanzjaw it-tranżizzjoni ekoloġika. Ir-rappurtar se jiġi organizzat madwar id-disa' kategoriji li ġew identifikati fil-qafas tal-Bonds Ekoloġiċi tan-NextGenerationEU, fejn se jiġu prijorittizzati l-enerġija nadifa, l-effiċjenza enerġetika u t-trasport nadif. Rapporti F'konformità mal-prattika standard, il-qafas se jirrapporta kemm dwar l-allokazzjoni kif ukoll dwar l-impatt. Għar-rappurtar tal-allokazzjoni l-Kummissjoni se tuża d-data tal-Istati Membri dwar l-infiq fuq proġetti ekoloġiċi. Ir-rapportar dwar l-allokazzjoni se jiġi verifikat minn awditur estern. Ir-rappurtar tal-impatt se jkun eżerċizzju trasversali tal-Kummissjoni li jissejjes fuq l-għarfien espert wiesa' tal-istituzzjoni. Dan ir-rappurtar se jippermetti lill-investituri fil-bonds ekoloġiċi tan-NextGenerationEU li jkejlu l-impatt benefiku tal-investiment tagħhom. Biex tiżgura li r-rappurtar tal-impatt ikun sinifikanti, imparzjali u preċiż, il-Kummissjoni Ewropea se sserraħ fuq parir espert indipendenti. Abbażi ta' dan il-Kummissjoni se tiżvela kif ir-rikavati mill-bonds ekoloġiċi tan-NextGenerationEU ikunu ġew allokati lil kategoriji ta' investiment u lil Stati Membri differenti. Il-passi li jmiss Issa li nħareġ il-qafas, dalwaqt se jitniedu l-bonds ekoloġiċi tan-NextGenerationEU. L-ewwel ħruġ huwa ppjanat li jsir f'Ottubru 2021 u se jintuża l-format ta' ħruġ sindakat. Sfond In-NextGenerationEU huwa strument ta' rkupru temporanju ta' madwar €800 biljun fi prezzijiet attwali li jappoġġa l-irkupru tal-Ewropa mill-pandemija tal-coronavirus u jgħin biex tinbena Ewropa aktar ekoloġika, aktar diġitali u aktar reżiljenti. Sabiex tiffinanzja lin-NextGenerationEU, il-Kummissjoni Ewropea - f'isem l-UE - se tiġbor sa madwar €800 biljun mis-swieq kapitali bejn issa u tmiem l-2026. Ammont ta' €421.5 biljun disponibbli l-aktar għall-għotjiet (skont programmi tal-FRR u oħrajn tal-baġit tal-UE); Ammont ta' €385.2 biljun għas-self. Dan se jissarraf f'volumi ta' self medju ta' bejn wieħed u ieħor €150 biljun fis-sena. Meta jitqiesu l-volumi, il-frekwenza u l-kumplessità tal-operazzjonijiet ta' teħid ta' self li ġejjin, il-Kummissjoni se ssegwi l-aħjar prattiki li jintużaw minn emittenti kbar u frekwenti, u se timplimenta strateġija ta' finanzjament diversifikata F'Settembru 2020 il-Kummissjoni Ewropea ħabbret l-intenzjoni tagħha li tiġbor 30 % tal-fondi tan-NextGeneration EU permezz tal-ħruġ ta' bonds ekoloġiċi u tuża r-rikavat biex tiffinanzja investimenti u riformi ekoloġiċi, f'sinjal ċar tal-impenn tagħha għas-sostenibbiltà. Għal aktar informazzjoni Il-qafas tal-Bonds Ekoloġiċi Mistoqsijiet u Tweġibiet dwar il-qafas tal-Bonds Ekoloġiċi tan-NextGenerationEU Il-Bonds Ekoloġiċi tan-NextGenerationEU Website dwar it-teħid ta' self mill-UE (The EU as a borrower) Il-Pjan ta' Rkupru għall-Ewropa